za Direktno

Objava saborskog zastupnika iz redova SDP-a Nenada Stazića izazvala je pravu buru na društvenim mrežama, ali i u javnosti. Stazić, očigledno isprovociran uputom koju su dobile škole, a prema kojoj prednost pri zapošljavanju na mjesta ravnatelja imaju nezaposleni branitelji na svom Facebook profilu napisao: "Jeste li za to da pri odlasku u Irsku hrvatski branitelji imaju prednost".

Naravno da je na takav status reagirao veliki broj komentatora, zapitavši se treba li se jedan saborski zastupnik uopće na tako nizak i neprimjeren način obraćati javnosti.

Nakon mnogih komentara od kojih su neki bili uvredljive naravi, saborski zastupnik Nenad Stazić napisao je sljedeći komentar: "Izgleda da u svibnju 1945. posao nije obavljen temeljito. Kakva šlampavost pobjednika."

Ta objava više nije vidljiva među komentarima.

Jesu li takve objave govor mržnje i podliježu li kaznenom progonu za Direktno je komentirao zagrebački odvjetnik Željko Olujić.

Željko Olujić smatra kako Nenad Stazić svojim objavama blati hrvatske grobove i sam smisao pravde.

"Tim gore jer Stazić nije Hrvat već hrvatožder. Stazić je komunist i u njegovoj svijesti mržnja je prema Hrvatima. On je učitelj jugoslavistike koji nema pojma o hrvatskom jeziku. Sve zahvaljuje tome što je iz partizanskog miljea", uzrujano je rekao Olujić.

"Nevjerojatno je da se on diči Spomenicom Domovinskog rata i medaljom Bljesak, međutim on je invalid i nikada nije služio ni u JNA ni u hrvatskim oružanim silama", tvrdi Olujić i podsjeća da Stazić u svojim raspravama ne zna razlikovati pištolj od revolvera.

Naš sugovornik se pita kako je Stazić dobio te spomenice i medalje jer smatra kako nije sposoban razlikovati pušku od kacige.

"Odakle njemu medalje zna samo bivši predsjednik Stjepan Mesić", rekao je Olujić.

Nekadašnji državni odvjetnik smatra kako su Stazićeve objave kazneno djelo.

"Stazić u svojim objavama potiče na nasilje i poziva na rat. To je posebno kažnjivo i postaje kvalificirani oblik kaznenog djela jer on potiče na mržnju prema hrvatskom narodu koji je 1945. bio ciljana žrtva Titovih ratnih zločinaca", smatra Olujić.

Olujić smatra da je ovo kazneno djelo pojačano i time što Nenad Stazić i nije Hrvat.

"Stazić poziva na progon naroda koji nije njegov narod. On je ovom objavom ustvrdio kako jugokomunjarski sinovi i njihovi nasljednici ne žele odustati od onog što jedino znaju a to je da budu krvoločni", rekao je za Direktno Željko Olujić.

Nenad Stazić Večernjem listukomentirao je svoje objave:

"Ako branitelji trebaju imati prednost pri zapošljavanju kao direktori škola, onda bi sigurno trebali imati prednost i u drugim stvarima. Pa tako, na primjer, kod sastavljanja nogometne reprezentacije, košarkaške, rukometne. Prvo oni, a onda oni koji znaju eventualno igrati, ali to je manje bitno", rekao je Stazić Večernjem listu i dodao da bi branitelji morali imati prednost u svemu.

Stazić se požalio i na nevjerojatnu količina mržnje i ustašluka nakon objave statusa.

"To je nešto što me upravo iznenadilo. Mislim da je to orkestrirano – rekao je. – S obzirom na količinu mržnje i ustašluka koji se širi prema meni, to je upravo nevjerojatno. To je nešto što me upravo iznenadilo. Mislim da je to orkestrirano".

U moru negativnih reakcija, reagirala je i bivša bacačica kladiva Ivana Brkljačić.

"Da, kao i saborski zastupnici izabrani od svojih šefova stranke. Nije li vam neugodno pričati o braniteljima dok nas vi koštate daleko više? Plaća plus sva šteta nastala iz lopovluka...", napisala je Brkljačić, a ispod njenog komentara kako smo već pisali razvila se rasprava.